SUPER เลื่อนขายหน่วยลงทุนกองอินฟราฯฟันด์ไป มิ.ย. แจงรฟฟ. 2 แห่งยังไม่ได้ใบอนุญาต
SUPER เลื่อนขายหน่วยลงทุนกองอินฟราฯฟันด์ไป มิ.ย. แจงรฟฟ. 2 แห่งยังไม่ได้ใบอนุญาต
SUPER เลื่อนขายหน่วยลงทุนกองอินฟราฯฟันด์ไป มิ.ย. จากเดิมเม.ย. หลังรฟฟ. 2 แห่งยังไม่ได้ใบอนุญาตครบตามก.ล.ต.กำหนด
7 พ.ค. 2562

สืบเนื่องจากกรณีที่บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER ได้แจ้งผลการอนุมัติการจัดตั้งของกองทุนรวมโครงสร้างพื้นฐาน โรงไฟฟ้า ซุปเปอร์ เอนเนอร์ยี (Super Energy Power plant Infrastructure Fund หรือ “SUPEREIF”) แก่ตลาดหลักทรัพย์แห่งประเทศไทยเมื่อวันที่ 14 มีนาคม 2562  โดยที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กำหนดให้สามารถเสนอขายหน่วยลงทุนของกองทุนได้ต่อเมื่อโครงการโรงไฟฟ้า 2 โครงการ ที่กองทุนฯจะลงทุนในสิทธิรายได้สุทธิได้รับใบอนุญาตที่เกี่ยวข้องครบถ้วนแล้ว โดยคาดว่าจะดำเนินการแล้วเสร็จภายในเดือน เมษายน 2562 ที่ผ่านมา
ล่าสุด วันนี้ (7 พ.ค.62) SUPER เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย ว่า เนื่องจากช่วงเดือนเมษายนมีวันหยุดราชการหลายวัน ส่งผลให้กำหนดระยะเวลาแล้วเสร็จในการได้รับใบอนุญาตจากเดิมที่มีกำหนดภายในวันที่ 30 เมษายน 2562 ได้ถูกเลื่อนออกไปด้วยเช่นกัน ซึ่งข้อเท็จจริงดังกล่าวเป็นเหตุสุดวิสัยที่ทางบริษัทไม่สามารถควบคุมได้
อย่างไรก็ตามบริษัทอยู่ในระหว่างการดำเนินการและติดตามอย่างใกล้ชิดกับหน่วยงานที่เกี่ยวข้อง โดยคาดว่าจะสามารถดำเนินการเพื่อให้เป็นไปตามข้อกำหนดของการขายหน่วยลงทุนของกองทุนได้ภายในเดือนมิถุนายน 2562  ทั้งนี้หากมีความคืบหน้าเช่นไรบริษัทจะแจ้งให้ทราบต่อไป